Said bin al-Musayyib

Said bin al-Musayyib bin Hazn bin Abi Wahb al-Makhzumi al-Quraysh (), lahèr 15 H/636 M, sèdhâ 94 H/715 M; aomor 79 taon.  Said al-Musayyib panèka sala sèttong olama' hadis bân fukohâ ḍâri Madina. Said tamaso' ḍâ' golongan tabi'in, bân sala sèttong ḍâri 7 fukohâ Madina. È antara pèttong tokoh Madina, Said segghut èyangghep sè palèng anḍi' pangaro.

 Bâbâtek 
Said èkennal sanget rajin ibâḍâ, ampon alaksana'aghi hajji lebbi ḍâri tello polo kalè, bân sa'abiddhâ pa' polo taon ta' toman aningghâllaghi bhâjâng jâma'a è bhârisân (shaf) palèng aḍâ' è masjid. Imam Ahmad ariwayâttaghi ḍâri 'Imran al-Jauni jhâ' "Said bin al-Musayyib ta' toman adhingghâllaghi bhâjâng (è ḍâlem ajâma'a) ḍâlem sadhâjâna bhâjângnga sa'abiddhâ 40 taon, bân ta' toman ngatalè ḍâ' buḍina lè'èrra jâma'a (karana Said bâḍâ è bhârisân palèng aḍâ'), bân jâma'a jhughân ta' toman ngatalè Said kalowar ḍâri masjid (karana Said molè palèng ahèr)." Abu Sahal Uthman bin Hakim adhâbu, "Kaulâ ngèding Said bin al-Musayyib adhâbu, 'Sajjhâk 30 taon sè tapongkor, sabbhân mu'adzin adhân, kaulâ pastè ampon bâḍâ è masjid.'''"

 Pariwayâtan Hadis 
Said bin al-Musayyib panèka orèng sè palèng afal ḍâ' bhân-sabbhân hokom bân kapotosan sè èpakalowar sareng Kholifah Umar bin Khattab, saènggâ Said ollè jhulughân Rawiyatul Umar (Pariwayât Umar). Salaèn ghânèka, Said ariwayâttaghi hadis ḍâri sahabhât nabi sè laèn è antarana Sa'ad bin Abi Waqqas bân Abu Hurairah. Hadis sè èriwayâtaghi sareng Said bin al-Musayyib èterrossaghi pariwayâtanna sareng Az-Zuhri. Hadis mursal sè asalla ḍâri Said bin al-Musayyib èyangghep hasan sareng Imam Syafi'i. Maskè saka'ḍinto, Imam Ahmad jhughân adhâbu, " Mursalat'' (kompolan hadis mursal) sè èriwayâtaghi sareng Said panèka sadhâjâna sohèh.

 Lako bân Kalowarga 
Said alako mènangka tokang jhuwâl mènnya', bân ta' toman kasokan narèma ri-bherri'. Said akabin sareng potrèna Abu Hurairah. Said anḍi' potra binè' sè anyama Ribab, sè sanajân èlamar sareng Khalifah Abdul Malik bin Marwan ghâbây potrana Al-Walid, namong èpakabin sareng morèddhâ, Abdullah bin al-Wada'ah.

 Sombher